Diari Oficial de la Generalitat Valenciana


Sumari del DOGV 8016, del 06-04-2017 (2017/2640)

RESOLUCIÓ de 28 de març de 2017, del director general de Relacions amb les Corts, per la qual es publica el conveni entre la Secretaria d'Estat de Serveis Socials i Igualtat, a través de l'IMSERSO, i la Generalitat, a través de la Vicepresidència i Conselleria d'Igualtat i Polítiques Inclusives, per al desenvolupament conjunt de programes en el Centre de Referència Estatal d'Atenció Psicosocial a Persones amb Trastorn Mental Greu, de l'IMSERSO.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8016

Data del DOGV
:   06-04-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/2640


Data del document
:   28-03-2017

Organisme emissor
:   Presidència de la Generalitat

Tipus de document
:   Resolució

Correcció d'errades

RESOLUCIÓ de 28 de març de 2017, del director general de Relacions amb les Corts, per la qual es publica el conveni entre la Secretaria d'Estat de Serveis Socials i Igualtat, a través de l'IMSERSO, i la Generalitat, a través de la Vicepresidència i Conselleria d'Igualtat i Polítiques Inclusives, per al desenvolupament conjunt de programes en el Centre de Referència Estatal d'Atenció Psicosocial a Persones amb Trastorn Mental Greu, de l'IMSERSO. [2017/2640]  
La Secretaria d'Estat de Serveis Socials i Igualtat, a través de l'IMSERSO, i la Generalitat, a través de la Vicepresidència i Conselleria d'Igualtat i Polítiques Inclusives, han subscrit, el dia 1 de març de 2017, el conveni per al desenvolupament conjunt de programes en el Centre de Referència Estatal d'Atenció Psicosocial a Persones amb Trastorn Mental Greu, de l'IMSERSO, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 27 de març de 2017 i número 541/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 28 de març de 2017.- El director general de Relacions amb les Corts: Antonio Torres Salvador.  
  
  
CONVENI DE COL·LABORACIÓ ENTRE LA SECRETARIA D'ESTAT DE SERVEIS SOCIALS I IGUALTAT, A TRAVÉS DE l'IMSERSO, I LA VICEPRESIDÈNCIA I CONSELLERIA D'IGUALTAT I POLÍTIQUES INCLUSIVES DE LA GENERALITAT PER AL DESENVOLUPAMENT CONJUNT DE PROGRAMES EN EL CENTRE DE REFERÈNCIA ESTATAL D'ATENCIÓ A PERSONES AMB TRASTORN MENTAL GREU, DE l'IMSERSO.  
  
  
València,1 de març de 2017  
  
Reunits  
D'una banda, Mario Garcés Sanagustín, secretari d'Estat de Serveis Socials i Igualtat del Ministeri de Sanitat, Serveis Socials i Igualtat, nomenat pel Reial decret 539/2016, de 18 de novembre.  
Carmen Balfagón Lloreda, directora general de l'Institut de Majors i Serveis Socials (IMSERSO), nomenada pel Reial Decret 575/2016, de 25 de novembre, en representació de la titularitat del Centre de Referència Estatal d'Atenció Psicosocial a Persones amb Trastorn Mental Greu, de València, creat sota la dependència orgànica i funcional de l'IMSERSO per l'Ordre SSl/2416/2014, de 17 de desembre, publicada en el BOE de 23 de desembre de 2014.  
I d'una altra, Mónica Oltra Jarque, vicepresidenta i consellera d'Igualtat i Polítiques Inclusives, secretària i portaveu del Consell, nomenada pel Decret8/2015, de 29 de juny, del president de la Generalitat, que està facultada per a aquest acte per mitjà de l'Acord del Consell de data 20 de gener de 2017.  
Les parts intervenen en nom i representació de les seues respectives institucions, en l'exercici de les competències que tenen atribuïdes legalment, i es reconeixen mútuament i recíprocament legitimitat i capacitat suficients per a obligar-se per mitjà d'aquest conveni en els termes que hi conté, i a aquest efecte,  
  
Exposen  
  
I  
  
El Reial Decret 200/2012, de 23 de gener, pel qual es desenvolupa l'estructura orgànica bàsica del Ministeri de Sanitat, Serveis Socials i Igualtat, i es modifica el Reial Decret 1887/2011, de 30 de desembre (BOE 24 de gener), pel qual s'estableix l'estructura orgànica bàsica dels departaments ministerials, adscriu al dit ministeri, a través de la Secretaria d'Estat de Serveis Socials i Igualtat, l'entitat gestora de la Seguretat Social, Institut de Majors i Serveis Socials (IMSERSO), que exercirà les competències que li atribueix el Text Refós de la Llei General de la Seguretat Social, aprovat pel Reial decret legislatiu 8/2015, de 30 d'octubre.  
Així mateix, el Reial Decret 1226/2005, de 13 d'octubre, que regula l'estructura orgànica i les funcions de l'Institut de Majors i Serveis Socials, atribueix a l'IMSERSO competències en matèria dels serveis complementaris de les prestacions del sistema de la Seguretat Social per a persones majors, i també en l'establiment i la gestió de centres d'atenció especialitzada o d'aquells a què se'ls atribuïsquen objectius especials d'investigació i àmbit d'actuació estatal.  
  
L'article 16 de la Llei 39/2006, de 14 de desembre, de promoció de l'autonomia personal i atenció a les persones en situació de dependència, configura, dins de la Xarxa de centres per a l'autonomia i atenció a la dependència (SAAD), els centres de referència estatal per a la promoció de l'autonomia personal i per a l'atenció i cura de situacions de dependència. Aquests centres, d'acord amb la finalitat pròpia del SAAD, serveixen de via per a la col·laboració i participació de les administracions públiques, en l'exercici de les seues competències respectives, a fi d'optimitzar els recursos públics i privats disponibles i contribuir a la millora de les condicions de vida dels ciutadans en situació o en risc de dependència.  
  
II  
  
L'Estatut d'Autonomia de la Comunitat Valenciana, aprovat per la Llei orgànica 1/2006, de 10 d'abril, de reforma de la Llei orgànica 5/1982, d'1 de juliol, atribueix a la Generalitat, entre altres, la competència en matèria de serveis socials (art. 49.1.24a), i en concret en matèria d'institucions públiques de protecció i ajuda de persones amb discapacitat, inclosa la creació de centres de protecció, reinserció i rehabilitació (art. 49.1.27a), la gestió de les funcions del servei públic d'ocupació estatal en l'àmbit de treball, ocupació i formació (art. 49.3.8a), i l'organització, administració i gestió de totes les institucions sanitàries públiques dins del territori de la Comunitat Valenciana (art. 54.1).  
  
En l'article 13 estableix que la Generalitat, d'acord amb la Carta de Drets Socials, garantirà en tot cas a qualsevol persona afectada de discapacitat, el dret a les prestacions públiques necessàries per a assegurar la seua autonomia personal, la seua integració socioprofessional i la seua participació en la vida social de la comunitat.  
  
III  
  
Les persones amb malaltia mental i les seues famílies, especialment aquelles que presenten trastorns mentals greus, constitueixen un grup d'atenció prioritària per al Ministeri de Sanitat, Serveis Socials i Igualtat. L'elevat nombre, la necessitat d'una cobertura suficient i amb un nivell de recursos semblants al d'altres persones amb dependències i discapacitats associades a la seua malaltia, així com la varietat i complexitat de les necessitats que presenten tant aquestes persones com els seus familiars, justifiquen aquesta prioritat per part de l'Estat.  
L'11 de desembre de 2006, el Consell lnterterritorial del Sistema Nacional de Salut aprova l'Estratègia en Salut Mental del SNS, l'actualització de la qual es va aprovar a l'octubre de 2009. El dia 14 de desembre de 2006, s'aprova la Llei 39/2006, de promoció de l'autonomia personal i atenció a les persones en situació de dependència, que reconeix el dret a noves prestacions i serveis a les persones amb trastorns mentals greus en situació de dependència.  
El Ministeri de Sanitat, Serveis Socials i Igualtat, en el marc de la Llei 39/2006, va decidir crear un centre de referència estatal especialitzat en l'atenció a persones amb trastorn mental greu, ubicat a la ciutat de València, sota la dependència orgànica i funcional de l'Institut de Majors i Serveis Socials, a fi d'impulsar en tots els territoris de l'Estat bones pràctiques en l'atenció d'aquests col·lectius, i en la millora de la gestió i coordinació dels recursos intervinents en la seua atenció.  
  
L'Ordre SSl/2416/2014, de 17 de desembre (BOE 23.12.2014), crea i regula el dit Centre de Referència Estatal d'Atenció Psicosocial a Persones amb Trastorn Mental Greu, CREAP.  
  
IV  
  
La Generalitat disposa d'una cartera de serveis i recursos per a l'atenció i rehabilitació de persones amb trastorn mental greu (TMG) en consonància amb l'Estratègia de Salut Mental del Sistema Nacional de Salut i les indicacions de l'Organització Mundial de la Salut.  
  
A la Comunitat Valenciana la rehabilitació de les persones amb trastorn mental greu és responsabilitat de les conselleries d'Igualtat i Polítiques Inclusives, i de Sanitat Universal i Salut Pública. Tal com queda reflectit en el Decret 132/1996, de 7 de juliol, del Govern Valencià, pel qual es designen competències respecte als malalts mentals entre la Conselleria de Sanitat i la de Benestar Social. Aquesta norma assenyala que els malalts mentals crònics generen necessitats tant socials com sanitàries, i que ambdós tipus de necessitats han de ser ateses per les diferents conselleries de manera coordinada, mitjançant la creació de recursos sociosanitaris específics.  
  
V  
  
Ambdues parts, conscients que la problemàtica de les persones amb trastorns mentals greus i de les seues famílies, és àmplia i complexa i que comprén un ampli rang de necessitats, que varien, a més, d'unes persones a unes altres i que evolucionen en cada persona al llarg del seu procés vital, són decidides partidàries de promoure un model d'atenció integral, coherent i continuat en què queden compromeses les xarxes dels recursos del Sistema de Salut, del Sistema de Serveis Socials, del Sistema Públic d'Ocupació, i també d'altres sistemes de suport que es consideren adequats.  
Per tot això, han acordat impulsar, a proposta de l'IMSERSO, la firma d'aquest conveni de col·laboració entre la Vicepresidència i Conselleria d'Igualtat i Polítiques Inclusives de la Comunitat Valenciana, en representació del seu Consell, i l'Institut de Majors i Serveis Socials, a través del seu Centre de Referència Estatal d'Atenció a Persones amb Trastorn Mental Greu, experiències innovadores i bones pràctiques d'intervenció, de col·laboració i de coordinació intersectorial en què participen els dispositius sanitaris de la Conselleria de Sanitat Universal i Salut Pública com els socials i sociosanitaris de la Vicepresidència i Conselleria d'Igualtat i Polítiques Inclusives de la Generalitat i que, una vegada validades, puguen servir de referència per a altres comunitats autònomes.  
Als efectes d'interlocució davant de l'IMSERSO, serà la Vicepresidència i Conselleria d'Igualtat i Polítiques Inclusives, atés que té les competències en matèria de serveis socials a la Comunitat Valenciana, la que assumirà la coordinació per part de la Generalitat. Tot això, sense perjudici de les accions de coordinació i de l'àmbit específic de competències de les conselleries competents en matèria de sanitat i d'ocupació.  
En consideració a tot això, la Generalitat i l'IMSERSO decideixen subscriure, sota els principis de lleialtat institucional, solidaritat i respecte a les competències respectives, aquest conveni de col·laboració, que es regirà per les següents  
  
CLÀUSULES  
  
Primera. Objecte  
Aquest conveni entre l'Institut de Majors i Serveis Socials i la Vicepresidència i Conselleria d'Igualtat i Polítiques Inclusives de la Generalitat, té per objecte, a través del Centre de Referència Estatal d'Atenció Psicosocial a Persones amb Trastorn Mental Greu (d'ara en avant CREAP), a València, promoure, generar i dinamitzar el desenvolupament conjunt de programes innovadors i de bones pràctiques en la coordinació de recursos i en l'atenció comunitària a persones amb trastorns mentals greus (d'ara en avant TMG), en situació o en risc de dependència, i a les seues famílies cuidadores.  
  
Segona. Àmbits de col·laboració  
La col·laboració entre la Vicepresidència i Conselleria d'Igualtat i Polítiques Inclusives de la Generalitat i l'IMSERSO per a la gestió de programes objecte del CREAP, s'estendrà al conjunt de les seues competències respectives relacionades amb l'atenció a les persones amb TMG i les seues famílies. Amb caràcter prioritari, es desenvoluparan actuacions conjuntes en matèria de:  
Promoció i desenvolupament de bones pràctiques en matèria de prevenció, promoció de l'autonomia personal i atenció a les persones amb TMG, d'acord amb el catàleg de serveis de la Llei 39/2006, de promoció de l'autonomia personal i atenció a les persones en situació de dependència.  
Desenvolupament i validació de programes innovadors i de nous mètodes i tècniques d'intervenció en atenció sociosanitària per a la rehabilitació psicosocial, suport a la integració i suport social a persones amb TMG.  
Impuls i promoció de programes i projectes sobre documentació i gestió de coneixement destinats a facilitar un itinerari formatiu que suposen un model de bones pràctiques per a aquest sector.  
Impuls de la investigació que possibilite un marc general per mitjà de convenis de col·laboració tant amb la Generalitat com amb universitats de l'Estat espanyol, instituts tecnològics i centres d'investigació, nacionals i internacionals, per a potenciar línies d'investigació aplicades directament a la pràctica clínica i rehabilitadora de persones amb trastorn mental greu.  
Promoció i desenvolupament de bones pràctiques en matèria d'organització i de gestió de recursos, així com fórmules de cooperació i de coordinació interinstitucional i intrainstitucional dels recursos intervinents en una atenció integral i intersectorial per a la implantació d'un model comunitari, que servisquen de referència als altres recursos del sector.  
Promoció del suport al moviment associatiu i a les famílies.  
Establiment d'una línia d'actuació pròpia de lluita contra l'estigma i l'exclusió social que acompanya les persones amb TMG i els seus familiars.  
Potenciació d'una línia específica de defensa dels drets de les persones amb TMG en concordança amb el que estableix la Declaració de Drets de les Persones amb Discapacitat de l'ONU (2006) subscrita per l'Estat espanyol en 2008.  
En els vessants de formació i investigació del CREAP, la Comunitat Valenciana tindrà, a través de la Vicepresidència i Conselleria d'Igualtat i Polítiques Inclusives, un paper destacat en estar el CREAP radicat a la ciutat de València. Després de la firma d'aquest conveni general, l'IMSERSO i la Generalitat podran firmar acords preferents en matèria de formació i investigació dels trastorns mentals greus que representen un exemple de bones pràctiques en l'àmbit de les seues competències respectives.  
  
Tercera. Programes d'actuació  
Les actuacions a desenvolupar en virtut d'aquest conveni de col·laboració es concretaran en programes anuals de bones pràctiques, que arreplegaran detalladament els compromisos que assumeixen les parts, i que s'integraran com a annex a aquest conveni.  
En cada programa es faran constar, almenys, els objectius, les xarxes i serveis de la Generalitat i del CREAP participants en el seu desenvolupament, les actuacions a desenvolupar per cada intervinent amb especificació dels compromisos assumits, els mitjans i els recursos necessaris per a la seua aplicació, els criteris i el sistema d'accés i derivació dels usuaris als distints serveis, i també la compatibilitat entre prestacions reconegudes a aquests.  
Per a la concreció dels objectius, es tindran en compte les diferents necessitats de les persones amb TMG i de les seues famílies, mitjançant un enfocament participatiu des de la perspectiva de l'apoderament del pacient expert.  
Les actuacions hauran de fomentar el desenvolupament del treball en xarxa, amb la finalitat de generar models de referència per a l'atenció a persones amb trastorn mental greu.  
Els programes anuals a establir poden incloure, entre altres: Programa de Rehabilitació Sociosanitària; Programa de Rehabilitació Professional, Intermediació Laboral i Suport a l'Ocupació; Programa d'Atenció Residencial i de Suport a l'Allotjament; Programa de Suport a Familiars, Cuidadors i ONG, i Programa de Formació a Professionals.  
  
  
Quarta. Compromisos que assumeix l'IMSERSO  
L'IMSERSO col·laborarà, a través dels recursos assignats al CREAP, en el desenvolupament dels programes de bones pràctiques, previstos en la clàusula tercera, que anualment s'aproven. En concret, assignarà a l'execució dels programes:  
1. Un màxim de 24 places residencials (4 unitats de convivència) d'estada temporal, a integrar en un Programa Comunitari d'Atenció Residencial i de Suport a l'Allotjament en la Llar com a lloc terapèutic per a facilitar la rehabilitació i la funcionalitat, fomentar el desenvolupament personal i facilitar la reinserció social.  
2. Un màxim de 25 places d'atenció en centre de dia, de caràcter temporal, que oferirà programes de rehabilitació i recuperació d'enfocament comunitari.  
3. Un màxim de 50 places d'atenció ambulatòria de rehabilitació psicosocial, de caràcter temporal, per a atenció parcial o puntual diürna en el centre; hi haurà flexibilitat tant en la freqüència de l'assistència en dies com en l'horari, d'acord amb el pla individualitzat de rehabilitació (PIR) de cada usuari, per al desenvolupament de programes avançats de promoció de l'autonomia personal i suport social a persones amb TMG de l'entorn.  
Les persones usuàries de les places assenyalades en els punts anteriors seran preferentment residents a València i en la seua àrea metropolitana, per eficiència psicoterapèutica i en concordança amb el model d'atenció i recuperació comunitaris. Per a això, s'establirà una estreta col·laboració entre el CREAP i els dispositius sociosanitaris de la Comunitat Valenciana.  
4. Amb caràcter excepcional, podran accedir a plaça de centre de dia o d'atenció ambulatòria, sempre que el servei puga tindre un benefici rehabilitador, de reinserció social i psicoterapèutic, les persones que compten amb recurs familiar o de persones de referència amb residència a València i la seua àrea metropolitana i hi haja disponibilitat de plaça vacant.  
Igualment, podran accedir a una plaça residencial les persones que hagen presentat sol·licitud i reunisquen els requisits d'accés i el perfil adequat per als serveis objecte del CREAP i tinguen residència diferent de l'establida en els apartats anteriors, sempre que el servei puga tindre un benefici rehabilitador, de reinserció social i psicoterapèutic i hi haja disponibilitat de plaça vacant.  
5. Actuacions d'informació, assessorament i suport a les famílies i a l'entorn comunitari, que oferirà formació i entrenament en estratègies que milloren la capacitat de comunicació per a donar suport al procés de rehabilitació i integració social, mitjançant activitats com ara tallers, trobades, etc., entre altres.  
  
Cinquena. Compromisos de col·laboració que assumeix la Comunitat Valenciana  
La Generalitat prestarà la seua col·laboració mitjançant els recursos propis de les conselleries amb competències en l'atenció, rehabilitació i recuperació de persones amb un trastorn mental greu, i es concretaran en cada programa anual de bones pràctiques que s'acorde.  
En concret s'assignaran:  
1. Serveis sanitaris i socials, per mitjà del diagnòstic, l'avaluació, el tractament (farmacològic i psicoterapèutic) i la rehabilitació psicosocial dels usuaris.  
2. Serveis sanitaris i socials amb unitat d'hospitalització, en els casos que excepcionalment així ho requerisquen; unitat de salut mental (USM); recursos sociosanitaris de rehabilitació, recursos humans necessaris, incloent-hi equips mòbils per a atenció a les crisis i hospitalització a domicili en aquells casos que puntualment pogueren ser necessaris.  
  
3. Serveis de suport a l'ocupació i a la promoció de la inserció laboral, per mitjà d'accions com l'orientació vocacional, l'entrenament en habilitats d'ajust laboral i busca d'ocupació, i suport a la formació ocupacional i contínua.  
Garantirà la coordinació dels recursos en aspectes relatius a l'accés i l'eixida dels usuaris del CREAP, així com coordinació amb altres recursos especialitzats que hagen de participar en el programa.  
  
Sisena. Sistema d'accés i d'eixida dels programes i serveis del CREAP  
1. Accés  
La porta d'entrada a la xarxa específica per a l'atenció a persones amb TMG es fa a la Comunitat Valenciana a través de les USM.  
Les USM, conjuntament amb la persona usuària, elaboraran el pla d'atenció individualitzat (PAI), que forma part de la història clínica informatitzada de la persona. El PAI, arreplegarà les propostes terapèutiques i rehabilitadores, així com els possibles recursos sanitaris o sociosanitaris a què hi puga ser derivada per a la seua millor recuperació.  
En aquells casos en què es considere el CREAP com el millor recurs de rehabilitació, la USM que tracte la persona elaborarà un informe. En aquest es farà constar la pertinència de la proposta de derivació de la persona a aquest centre. Aquest informe s'inclourà en el PAI de la persona.  
Una vegada obtinguda la conformitat de l'usuari, la USM procedirà a l'ompliment de la sol·licitud d'accés al CREAP, que haurà de ser subscrita, en tot cas, per l'interessat i remesa a la Direcció CREAP.  
  
L'equip multiprofessional del CREAP elaborarà un informe sobre si la persona proposada reuneix els requisits i les condicions previstos en l'Ordre SSl/2416/2014, de 17 de desembre, de creació i regulació del CREAP.  
Les resolucions de les sol·licituds emeses per la persona titular de la Direcció General de l'IMSERSO seran notificades als interessats i comunicades al Comité de Coordinació previst en la clàusula novena d'aquest conveni i a la USM que haja enviat la sol·licitud al CREAP.  
En cas de resolució de concessió de plaça en el CREAP, l'equip multiprofessional elaborarà el PIR per a la persona usuària admesa, que haurà d'estar en consonància amb els objectius del PAI, ja que aquest comprén tots els àmbits de la salut de la persona.  
Cada cas serà gestionat conjuntament per dos gestors/es d'aquests. Un per part del CREAP i un altre designat per la comissió gestora de casos sociosanitària del departament de salut de la USM que haja proposat la derivació al CREAP.  
2. Eixida, altes de persones usuàries i derivacions a altres recursos.  
L'equip multiprofessional del CREAP comunicarà la procedència d'alta al Comité de Coordinació previst en la clàusula novena i a la USM de procedència de la persona usuària. Sota la perspectiva de la continuïtat de cures, la proposta d'alta es farà de manera consensuada i es derivarà cap al dispositiu sanitari o sociosanitari que millor s'adeqüe a les necessitats de la persona en aqueix moment.  
  
Setena. Avaluació  
La Direcció del centre realitzarà una memòria anual de gestió amb indicadors de qualitat que remetrà al Comité de Coordinació perquè aquest el trasllade al Comité de Seguiment Institucional perquè en prenga coneixement i la valore. En aquesta memòria constarà l'evolució de les persones usuàries, els programes i els projectes realitzats durant l'any. I també es detallaran els objectius proposats i els aconseguits; l'impacte i l'aplicabilitat dels programes anuals acordats, i les raons que, si és el cas, justifiquen la continuïtat del projecte.  
Les parts, de comú acord, podran sol·licitar, mitjançant un acord del Comité de Coordinació, un informe avaluador a través d'experts o consultores, aliens al centre, en matèries específiques objecte del CRE, si es considera oportú.  
  
Huitena. Règim de cooperació interadministrativa  
Les parts es comprometen a finançar els recursos i serveis propis intervinents en els programes objecte d'aquest conveni, a càrrec dels seus respectius pressupostos i competències, sempre tenint en compte els recursos i les prestacions arreplegats en els sistemes públics de sanitat, serveis socials i ocupació.  
Una vegada que el centre s'haja posat en marxa i haja transcorregut un temps per a avaluar la implantació dels serveis i programes i el seu cost, les parts podran establir les compensacions econòmiques a què donara lloc la seua col·laboració en l'atenció basant-se en tot l'anterior.  
  
Novena. Òrgans de seguiment i coordinació  
1. Comissió de Seguiment.  
Per a la planificació, l'avaluació, l'impuls, la vigilància i el control d'allò que s'ha pactat en aquest conveni, es crearà una Comissió de Seguiment que tindrà, entre altres, les funcions principals següents:  
- Resoldre els problemes d'interpretació i compliment dels compromisos assumits per les parts firmants.  
- Conéixer el funcionament dels programes i les activitats inclosos en el Programa Anual de Bones Pràctiques.  
- Conéixer i valorar les memòries anuals del centre.  
- Valorar el Programa Anual de Bones Practiques proposat pel Comité de Coordinació i elevar, si és el cas, la seua aprovació i firma.  
- Proposar nous àmbits o matèries de col·laboració.  
Aquesta comissió estarà integrada per:  
- Tres representants de l'IMSERSO (un dels quals serà proposat per la Delegació del Govern a la Comunitat Valenciana).  
- Tres representants de la Generalitat.  
La Comissió de Seguiment tindrà una presidència i una vicepresidència que seran rotatòries anualment. El primer any, la presidència la tindrà un representant de l'IMSERSO i la vicepresidència un representant de la Comunitat Valenciana. Això variarà en sentit contrari l'any següent.  
Aquesta comissió podrà sol·licitar, quan així ho considere, la participació a nivell tècnic del responsable tècnic dels programes de bones pràctiques, així com d'altres professionals si ho considerara oportú.  
2. Comité de Coordinació  
Dependent de la Comissió de Seguiment, es crearà un Comité de Coordinació a fi de garantir la coherència i continuïtat de les atencions que hagen de rebre els usuaris participants en els diferents serveis continguts en el Programa Anual de Bones Pràctiques.  
Entre altres, desenvoluparà les funcions següents:  
- Elaborar i proposar a la Comissió de Seguiment el Programa Anual de Bones Pràctiques per a la posterior aprovació per les parts intervinents en aquest conveni.  
- Fixar el nombre de possibles usuaris per a cada actuació o servei.  
  
- Conéixer el moviment d'usuaris quant a les altes i baixes i les derivacions a altres serveis de la mateixa o de diferent xarxa.  
Aquest comité podrà establir tot els grups de treball o comissions tècniques que considere convenient per a la bona finalitat d'aquest conveni.  
El Comité de Coordinació estarà integrat per:  
- Tres representes proposats per l'IMSERSO.  
- Tres representants proposats per la Generalitat.  
El Comité de Coordinació funcionarà com un òrgan col·legiat. La Secretaria del Comité de Coordinació recaurà sobre la Direcció del CREAP i la presidència en una persona designada d'entre els membres que el componen. La presidència tindrà una duració d'un any, i serà rotatòria entre els membres.  
El Comité de Coordinació designarà, d'entre els seus membres, dos coordinadors d'enllaç. Un d'ells serà la persona que ocupe la Direcció del CREAP, i l'altra ho serà a proposta de la Vicepresidència i Conselleria d'Igualtat i Polítiques Inclusives de la Comunitat Valenciana. Ambdós treballaran conjuntament i estaran al corrent del funcionament del CRE entre reunions ordinàries del Comité de Coordinació. Podran prendre decisions que es consideren urgents en cas de necessitat. En tot cas, informaran en la reunió ordinària següent al Comité de Coordinació de les possibles incidències hagudes des de la seua última sessió.  
  
3. Les comissions gestores de casos sociosanitaris.  
Es crearan comissions gestores de casos sociosanitaris a proposta del Comité de Coordinació i que en dependran. Estaran formades per professionals sanitaris i sociosanitaris de la Comunitat Valenciana i del CREAP.  
Únicament aquest professionals podran accedir a les dades mèdiques de les persones usuàries sempre que resulten imprescindibles per a garantir la seua atenció.  
En cap cas les dades de caràcter personal podran utilitzar-se per a finalitats incompatibles amb aquelles per a les quals es van arreplegar, i se n'haurà de mantindre, en tot cas, el secret i la confidencialitat.  
  
4. Funcionament  
Quant al procediment de constitució i règim d'acords de la Comissió de Seguiment i del Comité de Coordinació, la convocatòria, el desenvolupament de les sessions i l'elaboració i el contingut de les actes, caldrà ajustar-se al que estableix la Llei 40/2015, d'1 d'octubre, de règim jurídic del sector públic.  
  
Desena. Vigència  
La duració inicial del present conveni serà de dos anys i produirà efecte des del dia de la firma. Es prorrogarà automàticament per anys naturals. No obstant això, qualsevol de les parts podrà denunciar-lo comunicant-ho a l'altra part intervinent per escrit, amb tres mesos d'antelació respecte de la data en què se'n pretenga l'acabament o, si és el cas, la pròrroga.  
La duració total del conveni, més les seues pròrrogues, no podrà excedir sis anys.  
La denúncia del conveni donarà lloc a l'acabament dels programes que ja s'estigueren realitzant en el moment d'efectuar-la i que hauran de finalitzar com a màxim alhora que en finalitze la vigència.  
  
  
Onzena. Causes de resolució  
A pesar de la vigència establida en la clàusula anterior, seran causes de resolució del present conveni les següents:  
- El mutu acord de les parts, que haurà de formalitzar-se per escrit.  
- La impossibilitat sobrevinguda, legal o material de poder dur a terme l'objecte del present conveni.  
- L'incompliment pels firmants de les seues obligacions.  
  
Dotzena. Propietat intel·lectual, publicitat i difusió  
La propietat intel·lectual dels documents o materials que es produïsquen com a conseqüència directa d'allò que s'ha acordat en aquest conveni, com ara guies, fitxes, qüestionaris, CD-ROM o altres suports documentals, serà compartida entre l'IMSERSO i les conselleries de la Generalitat partícips en cada un d'aquests. Hauran d'estar a disposició d'ambdues parts i la seua divulgació requerirà el consentiment mutu, en els termes establits en Reial decret legislatiu 1/1996, de 12 d'abril, pel qual s'aprova el text refós de la Llei de propietat intel·lectual.  
  
En totes les actuacions amb transcendència pública que es produïsquen com a conseqüència directa d'allò que s'ha pactat en aquest conveni, així com en tots els mitjans que s'utilitzen per a la difusió de les bones pràctiques desenvolupades conjuntament, ambdues parts es comprometen a posar de manifest la participació del Ministeri de Sanitat, Serveis Socials i Igualtat, a través del Centre de Referència Estatal de l'IMSERSO, i la participació de la Generalitat a través de les conselleries corresponents en els termes que s'acorden.  
Als efectes de la millor integració del CREAP en la societat valenciana, aquest podrà cedir les seues instal·lacions a distints actes, jornades, reunions o esdeveniments sanitaris i sociosanitaris de la Comunitat Valenciana, del moviment associatiu i tercer sector relacionats amb la seua finalitat i el seu objecte, sempre que no implique un cost addicional al contractista de gestió dels serveis del centre.  
  
Tretzena. Dades de caràcter personal  
Els firmants d'aquest conveni seran responsables del compliment de la normativa reguladora de protecció de les dades de caràcter personal que hagen d'utilitzar-se en el desenvolupament de les respectives activitats a què es comprometen i, especialment, de la utilització de les dades personals per tercers de forma no autoritzada.  
  
Catorzena. Naturalesa i règim jurídic  
14.1. El present conveni té naturalesa administrativa, i està exclòs de l'àmbit del text refós de la Llei de contractes del sector públic, aprovada pel Reial decret legislatiu 3/2011, de 14 de novembre, en virtut del que estableix els seu article 4.1 c).  
  
14.2. El seu règim jurídic correspon a un conveni interadminstratiu regulat en l'article 47.2.a i concordants de la Llei 40/2015, d'1 d'octubre, de règim jurídic del sector públic, i en l'Acord del Consell de Ministres de 2 de març de 1990, sobre convenis de col·laboració entre l'Administració General de l'Estat i les comunitats autònomes.  
  
  
Quinzena. Jurisdicció competent  
La jurisdicció contenciosa administrativa serà la competent per a resoldre les qüestions litigioses que pogueren suscitar-se entre les parts en el desenvolupament d'aquest conveni, atesa la seua naturalesa administrativa.  
  
Setzena. Col·laboració transitòria  
El Pla Anual de Bones Pràctiques previst en la clàusula tercera s'elaborarà conjuntament entre l'IMSERSO, la Direcció del CREAP i la Generalitat, aquesta a través de les conselleries d'Igualtat i Polítiques Inclusives, i de Sanitat Universal i Salut Pública.  
Aquest pla anual de bones pràctiques haurà de tindre el vistiplau de la Comissió de Seguiment amb l'informe previ favorable del Comité de Coordinació. El primer pla anual serà el corresponent a l'any natural següent al de la firma d'aquest conveni.  
Fins que ambdues parts subscriguen el Programa Anual de Bones Practiques s'acorda en benefici dels usuaris i les seues famílies iniciar l'atenció a persones amb TMG en el CREAP, en els termes continguts en el marc de col·laboració d'aquest conveni.  
Com a prova de conformitat, firmen aquest conveni de col·laboració, en quatre exemplars, quedant-se'n dos en poder de cada organisme intervinent, al lloc i en la data indicats.  
  
Pel Consell de la Comunitat Valenciana, la vicepresidenta i consellera d'Igualtat i Polítiques Inclusives  
Firmat: Mónica Oltra Jarque  
  
Per la Secretaria d'Estat de Serveis Socials i Igualtat  
Firmat: Mario Garcés Sanagustín  
  
Per l'IMSERSO  
Firmat: Carmen Balfagón Lloreda